กำไล PANDORA เกี่ยวอะไรกับ ประเทศไทย
Pandora ซึ่งเป็นหนึ่งในแบรนด์เครื่องประดับระดับโลก บริษัทมีสัญชาติเดนมาร์ก แต่มีความเกี่ยวข้องกับประเทศไทย และที่สำคัญคนตั้งชื่อ Pandora ยังเป็นคนไทยด้วย เรื่องราวเป็นยังไง ลงทุนแมนจะมาเล่าให้ฟัง
21 มี.ค. 2561

กำไล PANDORA เกี่ยวอะไรกับ ประเทศไทย / โดย ลงทุนแมน
PANDORA ซึ่งเป็นหนึ่งในแบรนด์เครื่องประดับระดับโลก
บริษัทมีสัญชาติเดนมาร์ก แต่มีความเกี่ยวข้องกับประเทศไทย
และที่สำคัญคนตั้งชื่อ PANDORA ยังเป็นคนไทยด้วย
เรื่องราวเป็นยังไง ลงทุนแมนจะมาเล่าให้ฟัง
PANDORA ก่อตั้งขึ้นในปี 1982 โดยนายเพียร์ อีนีโวลด์เซ่น และภรรยาของเขา โดยในช่วงแรกนั้นทั้งคู่ซึ่งมีความชอบส่วนตัวในเครื่องประดับเป็นทุนเดิมอยู่แล้วนั้น เปิดกิจการเล็กๆ เพื่อขายเครื่องประดับ โดยที่ยังไม่ได้ใช้ชื่อ PANDORA
ต่อมาทั้งคู่ได้เดินทางมาประเทศไทยและพบว่าที่เมืองไทยนั้น ถือว่าเป็นแหล่งวัตถุดิบอัญมณีที่สวยงาม และรู้สึกประทับใจกับความชำนาญและฝีมือที่ประณีตอย่างมากของช่างประดับอัญมณีชาวไทย
ดังนั้น เมื่อทั้งคู่กลับไปเดนมาร์กจึงตัดสินใจนำเข้าอัญมณีต่างๆ จากประเทศไทย เข้าไปขาย
ปรากฏว่าได้รับความสนใจจากลูกค้าอย่างมาก
ในปี 1989 สองสามี ภรรยาคู่นี้ จึงตัดสินใจเริ่มต้นผลิตเครื่องประดับในประเทศไทย โดยมีสำนักงานที่เป็นห้องแถวเล็กๆ เพียงคูหาเดียว
และนี่ถือเป็นจุดเริ่มต้นที่สำคัญที่ช่วยทำให้กิจการของทั้งคู่ประสบความสำเร็จอย่างมาก เนื่องจากต้นทุนการผลิตที่ต่ำ รวมไปถึงความสามารถของช่างชาวไทยที่มีฝีมือ
ด้วยความได้เปรียบเรื่องคุณภาพ และ ต้นทุน ต่อมา PANDORA จึงขยายตลาดและส่งสินค้าเข้าไปแข่งยังหลายประเทศทั่วโลกได้
ในปี 2008 บริษัทจัดการลงทุน Axcel ของเดนมาร์ก ได้เข้ามาซื้อหุ้นจำนวน 60% จากนายเพียร์ อีนีโวลด์เซ่น และภรรยา
ปี 2010 PANDORA ได้เข้าจดทะเบียนในตลาดหลักทรัพย์เดนมาร์กด้วยมูลค่าที่ระดมทุนกว่า 58,880 ล้านบาท ซึ่งถือเป็นหนึ่งในหุ้นไอพีโอที่ใหญ่ที่สุดของยุโรปในช่วงนั้น
รายได้และกำไรของ PANDORA
ปี 2014 รายได้ 62,217 ล้านบาท กำไร 16,140 ล้านบาท
ปี 2015 รายได้ 87,200 ล้านบาท กำไร 19,142 ล้านบาท
ปี 2016 รายได้ 105,664 ล้านบาท กำไร 31,390 ล้านบาท
ทุกๆ ยอดขาย 100 บาท จะเป็นต้นทุนประมาณ 25 บาท ค่าใช้จ่ายต่างๆ อีก 46 บาท เหลือเป็นกำไรให้บริษัทประมาณ 29 บาท
ปัจจุบัน PANDORA เป็นบริษัทที่ขายเครื่องประดับอัญมณีที่ใหญ่ที่สุดเป็นลำดับ 3 ของโลกในด้านของยอดขาย
โดยลำดับ 1 คือ Cartier ซึ่งเป็นบริษัทจากฝรั่งเศสที่มียอดขายกว่า 195,200 ล้านบาท
และลำดับ 2 คือ Tiffany's ซึ่งเป็นบริษัทสัญชาติอเมริกามียอดขายกว่า 128,000 ล้านบาท
แต่ดูจากการเติบโตของ PANDORA แล้ว ก็ไม่แน่ว่าจะแซงขึ้นมาเป็นอันดับ 2 ได้เร็วๆนี้
ปัจจุบัน PANDORA มีจำนวนสาขากว่า 2,446 สาขาทั่วโลก ในกว่า 100 ประเทศ โดยกว่า 50% จะอยู่ในยุโรป
ขณะที่ในเมืองไทยนั้นมีจำนวน 30 สาขา โดยโรงงานของ PANDORA ในประเทศไทย สามารถผลิตชิ้นงานได้ปีละ 122 ล้านชิ้นและจะเพิ่มเป็น 200 ล้านชิ้นภายในปี 2019
ต้องถือว่าประเทศไทยเป็นฐานการผลิตที่สำคัญของ PANDORA จึงไม่แปลกที่จะมีพนักงานของ PANDORA เฉพาะที่อยู่ในประเทศไทยมีจำนวนกว่า 13,200 คน จากจำนวนพนักงานทั่วโลกที่ 27,300 คน
คำถามส่งท้าย
ชื่อ PANDORA ใครเป็นคนตั้ง?
รู้ไหมว่าชื่อนี้ไม่ได้ถูกตั้งโดยสามี ภรรยาเจ้าของกิจการ
จริงๆ แล้ว ชื่อของ PANDORA ถูกตั้งโดยนักศึกษาคนหนึ่งที่ฝึกงานอยู่ในบริษัทนั่นเอง..
----------------------
<ad> หนังสือลงทุนแมน 2.0 วางแผงแล้วหาซื้อได้ที่ร้านหนังสือชั้นนำทั่วประเทศ
โหลดแอพลงทุนแมนอ่านฟรีได้ที่ 
----------------------
Reference
-
-
-
-
-
-
[4892].